Hans Olav ute av «Farmen»: Dette angrer jeg på
Søndag kveld så TV-seerne at nesbuen ble slått ut etter en tvekamp i tømmerstokkrulling mot Morten Heggdal (44). - Det var blandede følelser der og da, men det var veldig godt å komme ut. Jeg tenkte både at jeg klarer litt til og at jeg ikke ville være med litt til. Så valgte jeg tømmerstokkrulling, for da var det lettere å gå om jeg skulle tape, sier han. Totalt sett syntes han oppholdet på «Farmen» var fantastisk, og beskriver det som et eventyr. Men det er en ting han angrer på likevel. - Jeg ble veldig sliten av Daria da det hadde vært grisefødsel og jeg hadde vært oppe i to døgn for å redde grisungene. Da hun absolutt skulle prate med meg da jeg endelig skulle sove ble jeg så forbannet. Og så var hun slem med Mari, som begynte å grine. Så da sa jeg hva jeg mente, at hun var falsk. Det var det jeg trodde, men det er sånne ting jeg kan angre på at jeg sa på TV. Det er sterkt å si, men jeg var sliten og gåen. Ellers angrer jeg ikke på noe, sier han. Daria på sin side sa at hun ikke skjønte hva han mente, og reagerte på at hun ikke fikk fortalt sin versjon.Hagen forteller at han lengtet tilbake til mer trivelige miljøer da han var inne på gården. - For meg er det livsviktig å le, men det var veldig alvorlig på gården. Og veldig anspent, jeg kjente jeg fikk vondere og vondere i muskler, hode og alt som er. Jeg savnet å le, men det var ikke så enkelt. Det var personligheter man ikke gikk så godt overens med, selv om man ikke er uvenner, sier han. Spesielt tenker han på Frode Fagermo og Magnus Røberg. - Det er ikke min type mennesker å være sammen med. Frode og Magnus synes jeg er veldig dominerende. Morten er også sterk, men han kaller en spade for en spade, og jeg vet hvor jeg har ham, sier 45-åringen.Hagen holdt seg mye for seg selv, mer enn man har sett på TV. - Så fort jeg hadde muligheten for å gå meg en tur, gjorde jeg det. Jeg dro og plukket blåbær hver gang jeg hadde en halvtime. Og gjorde litt yoga hver eneste dag oppe i skauen. Ellers hadde jeg ikke holdt ut. Jeg må puste litt, slappe av, sier han. - Hvordan har tiden etter «Farmen» vært for deg? - Jeg har vært mye for meg selv. Jeg ville være for meg selv, og dro på steder hvor det ikke var for mange mennesker. Rett etter jeg kom ut orket jeg nesten ikke engasjere meg i noen ting. Jeg var sliten i kroppen. Den første uken klarte jeg ikke engang å kjøre bil, trafikken gikk for fort og jeg var så svak i musklene, sier han.
«Farmen»-deltaker Hans Olav Hagen (45) synes det var veldig godt å komme ut av serien, men angrer bare én ting.